**Τίτλος Σεναρίου:** Το πρόσωπο του πολέμου

**Όνομα:** Ελένη

**Επίθετο:** Λιάκου

 **Μάθημα/Γλώσσα:** Νεοελληνική Γλώσσα

**Ομάδα/Στόχος (Βαθμίδα Εκπαίδευσης και Τάξη):** Δευτεροβάθμια, Γ’ Γυμνασίου

**Ομάδα/Στόχος (Επίπεδο Γλωσσομάθειας):** Δεν χωρίζονται σε επίπεδα στην Ελληνική Γλώσσα

**Διάρκεια Σεναρίου σε διδακτικές ώρες:** 4

**Θέμα/αντικείμενο διδασκαλίας:** 5η Ενότητα «Ειρήνη-Πόλεμος» του βιβλίου της Νεοελληνικής Γλώσσας Γ΄ Γυμνασίου

**Λέξεις κλειδιά:** Κριτικός γραμματισμός, οπτικός γραμματισμός, ενίσχυση κριτικής και δημιουργικής σκέψης, ανάπτυξη ενσυναίσθησης, συνεργασία, διαθεματικότητα, μεταγνωστική ικανότητα

**Τέχνες που εμπλέκονται:** Ζωγραφική, Κινηματογράφος

**Διδακτικό εγχειρίδιο (αν χρησιμοποιείται):** Νεοελληνική Γλώσσα Γ΄ Γυμνασίου

 **Διδακτικοί στόχοι:**Γνωστικοί: Επιδιώκεται οι μαθητές/-τριες: • να αναγνωρίσουν ότι ο πόλεμος είναι ένα φαινόμενο ιστορικά διαχρονικό, που πλήττει και τον σύγχρονο κόσμο, δεν αποτελεί όμως τον μοναδικό τρόπο επίλυσης διαφορών • να πληροφορηθούν και να προβληματιστούν για τις πολεμικές συγκρούσεις του σύγχρονου κόσμου • να προσδιορίσουν και να ερμηνεύσουν τα αίτια του πολέμου • να προσδιορίσουν τις συνέπειες πάνω στη ζωή των ανθρώπων • να εμπλουτίσουν το λεξιλόγιό τους σχετικά με το θέμα • να γνωρίσουν μια διαφορετική οπτική ενασχόλησης με το θέμα, μέσα από αξιόλογα έργα τέχνης • να εμπλουτίσουν το λεξιλόγιό τους με λέξεις που σχετίζονται με τα εικαστικά έργα και τον κινηματογράφο Δεξιοτήτων Επιδιώκεται οι μαθητές/-τριες: • να συσχετίσουν αυτά που μαθαίνουν στο σχολείο με την επικαιρότητα και τον κόσμο γύρω τους • να κρίνουν και να αξιολογήσουν το φαινόμενο του πολέμου • να εξασκηθούν στο να εξετάζουν βαθύτερα και να αποκωδικοποιούν τα έργα τέχνης • να αναγνωρίσουν και να εξωτερικεύσουν τα συναισθήματά τους απέναντι σε ένα έργο τέχνης και να ερμηνεύσουν τις αντιδράσεις που τους δημιουργεί • να συνεργαστούν, να δημιουργήσουν και να κρίνουν ένα κείμενο – συλλογικό έργο που θα δημοσιεύσουν Στάσεων Επιδιώκεται οι μαθητές/-τριες: • να μάθουν να συνεργάζονται, αντιμετωπίζοντας τις απόψεις και τα συναισθήματα των άλλων με σεβασμό και με σκοπό τον γόνιμο διάλογο • να αμφισβητήσουν και να αναθεωρήσουν τις παραδοχές τους γύρω από τη φυσικότητα του πολέμου • να αναθεωρήσουν τις δυσλειτουργικές απόψεις τους για τα έργα τέχνης, τα οποία, αν τους είναι ακατανόητα, τα αντιμετωπίζουν αδιάφορα ή και υποτιμητικά

**Μέθοδοι διδασκαλίας:** Ομαδοσυνεργατική. Ο ρόλος του διδάσκοντα είναι υποστηρικτικός και καθοδηγητικός. Η επεξεργασία του εικαστικού έργου και του κινηματογραφικού αποσπάσματος γίνεται με βάση τη μέθοδο της "Μετασχηματίζουσας Μάθησης μέσα από την Αισθητική Εμπειρία" του Α. Κόκκου που στηρίζεται στην τεχνική του D. Perkins (1994), The Intelligent eye.

**Διαθεματικότητα:**Νεοελληνική Γλώσσα Γ΄ Γυμνασίου, Εικαστικά

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** 1η διδακτική ώρα Οι μαθητές κάθισαν ανά ομάδες (25 άτομα - 5 ομάδες ). Σε ανοικτή συζήτηση ( 10 λεπτά) τέθηκε το ερώτημα «Τι σκεφτόμαστε για τον πόλεμο;». Ακούστηκαν διάφορες απόψεις μέσα από τις οποίες εντοπίστηκαν δυο δυσλειτουργικά σημεία: α) ο πόλεμος είναι αναπόφευκτος και λύνει τα προβλήματα μεταξύ των κρατών, και β) δεν επηρεάζει τις ζωές μας, αν δεν συμβαίνει στη χώρα μας ή πολύ κοντά μας. Στη συνέχεια ζητήθηκε από κάθε ομάδα να καταγράψει τις απόψεις της πάνω στο αρχικό ερώτημα σ’ ένα κείμενο (έως 150 λέξεις). Στο τέλος, κάθε ομάδα διάβασε το κείμενό της στην ολομέλεια. Με βάση αυτήν την επεξεργασία προέκυψε ότι πρέπει να διερευνήσουμε τα αίτια του πολέμου και τις συνέπειες του πολέμου. Προσπαθώντας να προσδιορίσουμε τα δυο ερωτήματα, σε ανοικτή συζήτηση, καταλήξαμε στα εξής κριτικά ερωτήματα πάνω σ’ αυτά: 1ο : Ποιόν και σε τι εξυπηρετεί ένας πόλεμος; 2ο : Ποιος κερδίζει – ποιος χάνει σ’ έναν πόλεμο; 3ο : Μας επηρεάζει ένας πόλεμος που συμβαίνει μακριά;

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 2η και 3η διδακτική ώρα Επιλογή των έργων τέχνης και συσχετισμός τους με τα κριτικά ερωτήματα Οι μαθητές κλήθηκαν να επιλέξουν ανάμεσα στην «Γκουέρνικα» του Πικάσο και στο «Πρόσωπο του πολέμου» του Νταλί το έργο για το οποίο θα ήθελαν να συζητήσουμε. Επέλεξαν το 2ο έργο. Η επεξεργασία του έγινε με την τεχνική του Perkins ( 4 φάσεις), της οποίας τα βήματα περιγράφονται μέσα από τις ενδεικτικές ερωτήσεις που ακολουθούν. Α΄ φάση : χρόνος για παρατήρηση Ζητήθηκε από τους μαθητές να απαντήσουν αυθόρμητα ( ανοικτή συζήτηση με όλη την ομάδα) -Τι είναι αυτό; Τι βλέπετε; -Τι σας κινεί το ενδιαφέρον; -Τι σας κάνει να αναρωτιέστε; Β΄ φάση : ευρεία και περιπετειώδης παρατήρηση Ζητήθηκε από τους μαθητές να παρατηρήσουν πιο προσεχτικά (ανοικτή συζήτηση) -Τι νομίζετε ότι συμβαίνει εδώ; Σκεφτείτε αν υπάρχει ένα γεγονός ή μια ιστορία, ή κάτι που θα θέλατε να εξετάσετε περισσότερο; -Ποιο τίτλο θα του δίνατε εσείς; -Υπάρχει κάτι που σας παραξενεύει; Υπάρχει κάποια έκπληξη; -Ποια συναισθήματα σας προκαλεί; Γ΄ φάση : Λεπτομερής και σε βάθος παρατήρηση (ανοικτή συζήτηση ) -Τι άλλο βλέπετε; -Τι άλλο σας κάνει εντύπωση; Τι σας κάνει να το λέτε αυτό; -Ψάξτε για στοιχεία του έργου που πιστεύετε πως έχουν μια δύναμη. Εξηγήστε γιατί συμβαίνει αυτό; Δ΄ φάση : Ανασκόπηση της διεργασίας ( εργασία στις ομάδες ) Ζητήθηκε από τους μαθητές να ξανασκεφτούν όλη αυτήν την επεξεργασία, να εργαστούν ομαδικά και να καταγράψουν τις απαντήσεις τους. Ανακοινώθηκαν στην ολομέλεια τα συμπεράσματα των ομάδων. -Θυμηθείτε όλη τη διεργασία που προηγήθηκε. Σκεφτείτε πάλι πάνω σ’ αυτά που ανακαλύψατε. Ξαναδείτε το έργο συνολικά. Τι θέλει να μας πει το έργο;

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 4η διδακτική ώρα Προβλήθηκε στην ολομέλεια το απόσπασμα από την ταινία Ο μεγάλος δικτάτωρ του Τσάρλι Τσάπλιν. Ακολούθησε συζήτηση με όλη την ομάδα. Οι ερωτήσεις επεξεργασίας που έγιναν είναι αντίστοιχες με αυτές που έγιναν στην εξέταση του εικαστικού έργου. Ζητήθηκε να σκεφθούν συνολικά τα έργα που είδαν, σε σχέση με τα κριτικά ερωτήματα που είχαν αρχικά τεθεί. Οι ομάδες (με την αρχική τους σύνθεση) κατέγραψαν και πάλι τις σκέψεις τους για τον πόλεμο (έως 150 λέξεις). Τα κείμενα διαβάστηκαν στην ολομέλεια. Στη συνέχεια δόθηκε Φύλλο Εργασιών για το σπίτι. Οι απαντήσεις εξετάστηκαν σε επόμενη διδακτική ώρα.